text: 41-årig overfaldet
  30 oktober 2011 kl. 15.02
  To unge mænd er fængslet for et umotiveret overfald i Vejle. Offeret er hårdt kvæstet af skader i ansigtet.
  Det var tilsyneladende helt umotiveret, at en 41-årig mand i Vejle natten til søndag blev overfaldet i nattelivet.
  Manden er søndag morgen indlagt på universitetshospitalet i Odense med store skader i ansigtet. Han har brækket kæben, og der er frygt for, at han også har indre blødninger i hovedet.
  - Der er tale om temmelig kraftige skader. Han blev både slået og trampet i ansigtet, fortæller vagtchefen hos Sydøstjyllands Politi.
  Det rå overfald fandt sted på Dæmningen i Vejle ved et-tiden natten til søndag.
  Umiddelbart efter lykkedes det politiet at finde frem til to mænd på hhv. 22 og 24 år. Da de blev anholdt, opholdt de sig i den enes hjem, men politiet mener, at de kan sættes i forbindelse med overfaldet.
   De to mænd blev i løbet af søndagen fængslet for fire uger ved et grundlovsforhør i Kolding.
  